## Obvezatne upute broj OLS-IV o promatračima i načinu promatranja rada tijela za provođenje izbora za članove predstavničkih tijela jedinica lokalne samouprave odnosno jedinica lokalne uprave i samouprave

### NN 19/1997 (18.2.1997.), Obvezatne upute broj OLS-IV o promatračima i načinu promatranja rada tijela za provođenje izbora za članove predstavničkih tijela jedinica lokalne samouprave odnosno jedinica lokalne uprave i samouprave

# IZBORNO POVJERENSTVO REPUBLIKE HRVATSKE

Na osnovi članka 36. stavka 5. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine" br. 90/92, 69/95, 59/96 i 63/96) Izborno povjerenstvo
Republike Hrvatske propisuje

## **OBVEZATNE UPUTE BROJ OLS-IV**

### **O PROMATRAČIMA I NAČINU PROMATRANJA RADA TIJELA ZA PROVOĐENJE IZBORA ZA ČLANOVE PREDSTAVNIČKIH TIJELA JEDINICA LOKALNE SAMOUPRAVE ODNOSNO JEDINICA LOKALNE UPRAVE I SAMOUPRAVE**

1. Registrirane političke stranke i skupine birača koje su predložile
kandidate za izbor članova predstavničkog tijela jedinice lokalne samouprave,
odnosno jedinice lokalne uprave i samouprave, mogu odrediti promatrače
koji će pratiti rad tijela za provođenje izbora.

2. Registrirana politička stranka koja je predložila kandidata za člana
predstavničkog tijela jedinice lokalne samouprave, odnosno jedinice lokalne
uprave i samouprave koji se bira pojedinačno u izbornoj jedinici, a nije
predložila općinsku, gradsku, županijsku, odnosno listu za izbor članova
Gradske skupštine Grada Zagreba, može odrediti promatrače samo za izborna
povjerenstva jedinica lokalne samouprave, odnosno jedinica lokalne uprave
i samouprave i biračke odbore tih izbornih jedinica u kojima je predložila
kandidate.

3. Kandidat za člana predstavničkog tijela jedinice lokalne samouprave,
odnosno jedinice lokalne uprave i samouprave ne može biti promatrač.

4. Izborna povjerenstva i birački odbori dužni su omogućiti promatračima
promatranje i praćenje svog rada.

5. Rad pojedinog izbornog tijela može istovremeno promatrati i pratiti
po jedan promatrač svake političke stranke.

6. Izborno tijelo čiji se rad promatra može ograničiti broj promatrača
ako nedostatak prostora ili drugi neotklonjivi razlozi ne dopuštaju istovremeno
promatranje svim promatračima. Pri tome će voditi računa da pripreme za
provođenje izbora, a naročito glasovanje budu provedeni neometano i u normalnim
uvjetima, uz puno poštivanje tajnosti glasovanja i sigurnosti birača, ali
se broj promatrača koji istovremeno promatraju rad izbornog tijela ne može
ograničiti na manje od pet promatrača koji prate rad izbornih povjerenstava,
odnosno na manje od tri koji prate rad biračkih odbora.

Kad izborno tijelo donese odluku o ograničenju broja promatrača promatrači
će dogovorom odrediti koji od njih će prisustvovati radu izbornog tijela.
Ako se dogovor ne postigne izbor će se između od stranaka predloženih kandidata
obaviti kockom od strane člana izbornog tijela čiji se rad promatra, izvlačenjem
listića s nazivom političkih stranaka.

7. Promatrači određeni da prisustvuju radu izbornih tijela promatraju
i prate njihov rad u ime svih stranaka pa su ovlašteni i dužni svoja zapažanja
o nepravilnostima u radu i druge primjedbe priopćiti predstavniku svake
stranke koja o tome traži obavještenje.

Promatrači su ovlašteni priopćiti svoja zapažanja o nepravilnostima
u radu izbornih tijela i druge primjedbe predsjedniku izbornog tijela.

8. Promatrači mogu prisustvovati radu izbornog povjerenstva jedinice
lokalne samouprave, odnosno jedinice lokalne uprave i samouprave kad one
održavaju sjednice.

Promatrači mogu prisustvovati radu Izbornog povjerenstva Republike Hrvatske
i županijskog izbornog povjerenstva kad se rješava o prigovorima u postupku
kandidiranja i u postupku izbora.

9. Promatrači političkih stranaka mogu boraviti u prostoriji u kojoj
se glasuje i prisustvovati radu biračkih odbora za vrijeme pripremanja
biračkog mjesta prije njegovog otvaranja, za vrijeme glasovanja, prebrojavanja
glasačkih listića i utvrđivanja rezultata glasovanja.

Promatrači političkih stranaka koji na dan 13. travnja 1997. godine
namjeravaju pratiti rad biračkog odbora moraju se prijaviti predsjedniku
ili članu biračkog odbora prije početka glasovanja, a najkasnije do 7:00
sati.

Ako birački odbor ograniči broj promatrača iz razloga navedenih u toč.
6. ovih Obvezatnih uputa, promatrači mogu dogovorno odrediti izmjenu. Ako
promatrači ne postignu dogovor predsjednik ili član biračkog odbora svrstat
će prijavljene promatrače po abecednom redu prezimena u grupe od onoliko
promatrača na koliko je ograničen njihov broj. Na tako dobiveni broj grupa
promatrača podijelit će vrijeme od 24 sata (vrijeme od otvaranja birališta
- 7:00 sati dana 13. travnja 1997. godine pa do isteka roka u kojem zapisnik
o svom radu mora dostaviti nadležnom izbornom povjerenstvu - 7:00 sati
dana 14. travnja 1997. godine) i tako dobiti vremensko razdoblje u kojem
svaka od tih grupa može promatrati.

Redoslijed vremena promatranja utvrdit će se kockom, izvlačenjem listića
s rednim brojem grupe promatrača.

10. Promatrači ne smiju ometati rad izbornih tijela.

Promatrači koji prisustvuju glasovanju ne smiju razgovarati s biračima
koji su pristupili glasovanju niti im iznositi svoja zapažanja ili prigovore
o radu biračkih odbora ili na drugi način na njih utjecati.

11. Predsjednik izbornog tijela udaljit će promatrača ili sve promatrače
ako nakon usmene opomene nastave ometati rad izbornog tijela.

12. Promatrač je dužan izbornom tijelu čiji će rad promatrati predočiti
potvrdu političke stranke koja ga je odredila.

Potvrdu iz stavka 1. ove točke izdaje i potpisuje osoba koja je ovlaštena
statutom ili odlukom donesenom na temelju statuta za zastupanje političke
stranke, kao i punomoćnik kojeg ta osoba ovlasti.

*Strani promatrači*

13. Ove Obvezatne upute primjenjuju se i na strane promatrače, osim
toč. 5.

Strani promatrač je dužan izbornom tijelu čiji će rad promatrati predočiti
uvjerenje Izbornog povjerenstva Republike Hrvatske kojim mu je utvrđen
status stranog promatrača.

Klasa: 013-01/97-01/02
Urbroj: 599-97-9
Zagreb, 14. veljače 1997.

Predsjednik
**Ivan Mrkonjić,** v. r.

Uputa, NN 19/1997-277